[pic] | EURÓPAI BIZOTTSÁG |

Brüsszel, 2010.3.8.

COM(2010)75 végleges

2010/0042 (NLE)

Javaslat:

A TANÁCS HATÁROZATA

az északnyugat-atlanti halászatban folytatandó jövőbeni többoldalú együttműködésről szóló egyezmény módosításainak az Európai Unió nevében történő elfogadásáról

INDOKOLÁS

Az északnyugat-atlanti halászatban folytatandó jövőbeni többoldalú együttműködésről szóló egyezményt (a továbbiakban: az egyezmény) 1978. október 24-én Ottawában írták alá és 1979. január 1-jén lépett hatályba. Az Európai Gazdasági Közösség 1978. december 28-án csatlakozott az egyezményhez a 3179/78/EGK tanácsi rendelettel[1].

Az egyezmény létrehozta az Északnyugat-atlanti Halászati Szervezetet (NAFO), egy regionális halászati gazdálkodási szervezetet (RFMO), azzal a céllal, hogy a parti államok kiterjesztett halászati joghatóságának megfelelő kereteken belül előmozdítsa az északnyugat-atlanti halászati erőforrások védelmét és optimális hasznosítását, és ennek megfelelően ösztönözze az erőforrásokkal kapcsolatos nemzetközi együttműködést és konzultációt.

Az egyezmény Szerződő Felei a NAFO éves közgyűlésén elfogadták az „északnyugat-atlanti halászatban folytatandó jövőbeni többoldalú együttműködésről szóló egyezmény módosítása” című dokumentumot (a továbbiakban: módosítás), 2007-ben (az angol nyelvű változatot) és 2008-ban (a francia nyelvű változatot). A módosítás átfogóan felülvizsgálja az egyezményt azzal az elsődleges céllal, hogy azt jobban összhangba hozza más regionális egyezményekkel és nemzetközi okmányokkal, valamint hogy az egyezménybe beépítse a halászati gazdálkodás korszerű elveit. Így a módosítás korszerűsíti a szervezet felépítését, egyértelműen meghatározza a Szerződő Felek, a lobogó szerinti állam és a kikötő szerinti illetékes állam felelősségi köreit, következetesebb döntéshozatali eljárást alakít ki, és korszerűsíti a NAFO költségvetéséhez való hozzájárulás módját. Végül pedig a módosítás meghatároz egy vitarendezési mechanizmust a Szerződő Felek közötti esetleges viták esetére.

Az Európai Unió számára az egyezmény alapján rendelkezésre álló halászati lehetőségek fényében az Európai Uniónak érdeke, hogy jóváhagyja az egyezmény javasolt módosítását, az egyezmény változatlanul hagyott rendelkezései tekintetében pedig hatályban marad az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről szóló, 1978. december 28-i 3179/78/EGK tanácsi rendelet.

A javaslat célja az, hogy az Európai Unió nevében jóváhagyja az egyezmény módosítását.

A Bizottság felkéri a Tanácsot, hogy a javaslatot – az Európai Parlament egyetértését követően – mielőbb fogadja el.

2010/0042 (NLE)

Javaslat:

A TANÁCS HATÁROZATA

az északnyugat-atlanti halászatban folytatandó jövőbeni többoldalú együttműködésről szóló egyezmény módosításainak az Európai Unió nevében történő elfogadásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben 218. cikke (6) bekezdésének a) pontjával,

tekintettel a Bizottság javaslatára[2],

tekintettel az Európai Parlament egyetértésére[3],

mivel:

(1) Az északnyugat-atlanti halászatban folytatandó jövőbeni többoldalú együttműködésről szóló egyezményt (a továbbiakban: az egyezmény) 1978. október 24-én Ottawában írták alá és 1979. január 1-jén lépett hatályba, létrehozva az Északnyugat-atlanti Halászati Szervezetet (NAFO).

(2) Az Európai Gazdasági Közösség az egyezményhez az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről szóló, 1978. december 28-i 3179/78/EGK tanácsi rendelet[4] elfogadásával csatlakozott.

(3) Az Európai Unió működéséről szóló szerződés 1. cikke harmadik bekezdésének értelmében az Európai Unió az Európai Közösség helyébe lép és annak jogutódja.

(4) Az egyezmény XXI. cikkének (2) bekezdése értelmében az egyezmény módosításának az a feltétele, hogy az egyezmény Szerződő Feleinek háromnegyede elfogadja azt. Az egyezmény XXI. cikkének (3) bekezdése szerint a Szerződő Felekre vonatkozó módosítások 120 nappal azután lépnek hatályba, hogy a letéteményes közli az összes Szerződő Fél háromnegyedének jóváhagyásáról szóló írásbeli értesítés kézhezvételét.

(5) Az északnyugat-atlanti halászatban folytatandó jövőbeni többoldalú együttműködésről szóló egyezmény Szerződő Felei a NAFO éves közgyűlésén elfogadták az északnyugat-atlanti halászatban folytatandó jövőbeni többoldalú együttműködésről szóló egyezmény módosítását, 2007-ben (az angol nyelvű változatot) és 2008-ban (a francia nyelvű változatot). A módosítás számos szempontból felülvizsgálja az egyezményt azzal az elsődleges céllal, hogy azt jobban összhangba hozza a halászat területén hatályos más regionális egyezményekkel és nemzetközi jogi okmányokkal, valamint hogy az egyezménybe beépítse a halászati gazdálkodás korszerű elveit.

(6) Az egyezmény objektív és általános alapelvei felülvizsgálatra és kiszélesítésre kerültek annak érdekében, hogy a halászati erőforrások optimális kiaknázása helyett inkább azok védelmét és fenntartható hasznosítását biztosítsák. E célkitűzéseken túlmenően a módosítás szerint a NAFO köteles védeni a halászati erőforrásoknak otthont adó tengeri ökoszisztémát, továbbá a Szerződő Felek figyelembe veszik az elővigyázatosság elvét, az ökoszisztéma-szemléletet, valamint a tengeri biodiverzitás megőrzésének szükségességét.

(7) A módosítás értelmében a NAFO feladatainak ellátásakor figyelembe veszi a rendelkezésére álló legmérvadóbb tudományos adatokat.

(8) A NAFO felépítését korszerűsítették, hogy az jobban megfeleljen a szervezet igényeinek. Ez különösen abban nyilvánul meg, hogy a jelenlegi felépítés két döntéshozó testületét, az általános tanácsot és a halászati bizottságot egy testületbe vonták össze.

(9) A költségvetéshez való hozzájárulás módját korszerűsítették annak érdekében, hogy az a NAFO Szerződő Felei részére nyújtott szolgáltatásokkal kapcsolatban tükrözze a „használó fizet” elvet.

(10) A nemzetközi fejleményekkel összhangban új meghatározások kerültek elfogadásra a Szerződő Felek, a lobogó szerinti államok és a kikötő szerinti államok kötelezettségeit illetően annak érdekében, hogy egyértelmű iránymutatással szolgáljanak a NAFO Szerződő Feleinek jogai és kötelezettségei tekintetében.

(11) A döntéshozatali folyamatot felülvizsgálták, különös tekintettel azon Szerződő Felek kötelezettségeire, akik kifogással kívánnak élni a NAFO által elfogadott védelmi és kezelési intézkedésekkel kapcsolatban.

(12) Az egyezmény keretében létrehozott új vitarendezési eljárás lehetővé teszi a viták gyors rendezését, ami az Európai Uniónak érdekében áll.

(13) Az egyezmény javasolt módosítása elősegíti, hogy az Európai Unió a fenntartható halászattal és a Szerződés célkitűzéseinek megvalósításával összefüggésben teljesítse nemzetközi kötelezettségeit.

(14) Az Európai Unió számára az egyezmény alapján rendelkezésre álló halászati lehetőségek fényében a Európai Uniónak érdeke, hogy jóváhagyja az egyezmény javasolt módosítását, az egyezmény változatlanul hagyott rendelkezései tekintetében pedig hatályban marad a 3179/78/EGK tanácsi rendelet,

ELFOGADTA EZT A HATÁROZATOT:

1. cikk

Az északnyugat-atlanti halászatban folytatandó jövőbeni többoldalú együttműködésről szóló egyezménynek a mellékletben foglalt módosítását a Tanács jóváhagyja.

2. cikk

A Tanács elnöke az északnyugat-atlanti halászatban folytatandó jövőbeni többoldalú együttműködésről szóló egyezmény XXI. cikkének (3) bekezdése alapján kijelöli azt a személyt, aki felhatalmazást kap arra, hogy az Európai Unió nevében értesítse a letéteményes kormányt az Európai Unió jóváhagyásáról.

3. cikk

Ez a határozat az elfogadása napján lép hatályba. Ezt a határozatot az Európai Unió Hivatalos Lapjában ki kell hirdetni.

Az északnyugat-atlanti halászatban folytatandó jövőbeni többoldalú együttműködésről szóló egyezmény módosítása hatálybalépésének időpontját közzé kell tenni az Európai Unió Hivatalos Lapjában .

Kelt Brüsszelben, [...]-án/-én.

a Tanács részéről

az elnök[pic][pic][pic]

[1] HL L 378., 1978.12.30., 1. o.

[2] HL C , , . o.

[3] HL C , , . o.

[4] HL L 378., 1978.12.30., 1. o. A legutóbb az 1980. március 17-i 653/80/EGK tanácsi rendelettel (HL L 74., 1980.3.20., 1. o.) módosított rendelet.